Nr. ..................../............................2022

# REFERAT DE APROBARE

***a Procedurii de înregistrare, raportare și declarare***

***a operatorilor economici care introduc deşeuri în ţară pentru a fi valorificate***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a *proiectului de Ordin privind aprobarea Procedurii de înregistrare, raportare și declarare a operatorilor economici care introduc deşeuri în ţară pentru a fi valorificate*.

**Baza legală a proiectului de ordin supus aprobării** o constituie prevederile   
art. 7^2 alin. (2) din Hotărârea Guvernului nr. 788/2007 privind stabilirea unor măsuri pentru aplicarea Regulamentului Parlamentului European şi al Consiliului (CE) nr. 1.013/2006 privind transferul de deşeuri, cu modificările şi completările ulterioare, precum și ale art. III din Hotărârea Guvernului nr. 1.265/2021 pentru modificarea şi completarea Hotărârii Guvernului nr. 788/2007 privind stabilirea unor măsuri pentru aplicarea Regulamentului Parlamentului European şi al Consiliului (CE) nr. 1.013/2006 privind transferul de deşeuri.

Potrivit art. 7^2 alin. (2) din Hotărârea Guvernului nr. 788/2007, ”*Procedura de înregistrare, raportare şi declarare se aprobă prin ordin al conducătorului autorităţii publice centrale pentru protecţia mediului*” și conform articolului III din Hotărârea Guvernului nr. 1.265/2021, ”*În termen de 30 de zile de la data intrării în vigoare a prezentei hotărâri se emite ordinul ministrului mediului, apelor şi pădurilor prevăzut la art. 7^2 alin. (2) din Hotărârea Guvernului nr. 788/2007 privind stabilirea unor măsuri pentru aplicarea Regulamentului Parlamentului European şi al Consiliului (CE) nr. 1.013/2006 privind transferul de deşeuri, cu modificările şi completările ulterioare, astfel cum a fost modificată şi completată prin prezenta hotărâre*”.

Rațiunea juridică a proiectului de ordin supus aprobării este determinată de necesitatea asigurării cadrului legal aplicabil pentru gestionarea de către Administraţia Fondului pentru Mediu a informaţiilor privind transferul de deşeuri, în conformitate cu prevederile art. 6 alin. (1^1) din Hotărârea Guvernului nr. 788/2007 privind stabilirea unor măsuri pentru aplicarea Regulamentului Parlamentului European şi al Consiliului (CE) nr. 1.013/2006 privind transferul de deşeuri, cu modificările şi completările ulterioare. Potrivit acestei prevederi, „*Se desemnează Administraţia Fondului pentru Mediu, aflată sub coordonarea autorităţii publice centrale pentru protecţia mediului, ca fiind instituţie publică responsabilă cu gestionarea informaţiilor privind transferul de deşeuri*”.

În fapt, prin actul administrativ cu caracter normativ propus, se asigură utilizarea serviciului on-line pus la dispoziție în mod gratuit de Administraţia Fondului pentru Mediu pentru înregistrarea operatorilor economici care introduc deşeuri în ţară pentru a fi valorificate, precum și raportarea și declararea de către aceștia a informațiilor solicitate prin Hotărârea Guvernului nr. 788/2007 privind stabilirea unor măsuri pentru aplicarea Regulamentului Parlamentului European şi al Consiliului (CE) nr. 1.013/2006 privind transferul de deşeuri, cu modificările şi completările ulterioare.

Prezentul ordin va asigura un acces direct, facil și rapid al operatorilor economici la serviciul on-line AFM. Totodată, acesta va asigura colectarea informațiilor necesare pentru a fi gestionate la nivel național, inclusiv informaţii privind capacitatea anuală autorizată de procesare, precum şi estimările anuale ale cantităţilor de deşeuri provenite din import/transfer intracomunitar.

Pentru motivele invocate, vă rugăm să emiteți ***Ordinul privind aprobarea Procedurii de înregistrare, raportare și declarare a operatorilor economici care introduc deşeuri în ţară pentru a fi valorificate.***

**PREȘEDINTE,**

**Laurențiu Adrian NECULAESCU**

Direcția Juridică

Șef Serviciul Analiză și Avizare,

Andreea Coman